Kocka Hanna

Hanna a Fantázia Birodalma SzMG kalandjában játékos karakter, a kilencedik osztály egyik tanulója.

## Személyisége

Bár eléggé hozzá van nőve a kütyüjeihez, a jó társaságot sokkal többre értékeli, csupán csak fel kell kelteni az érdeklődését. Elég laza lány, nehéz felbosszantani vagy megsérteni, vevő a humor minden formájára (a szarkazmus igen kedvelt eszköze). Ha valakivel mélyebben összebarátkozik, nagyon jó barát – noha ezt mindig letagadja –, bármilyen esetben lehet rá számítani, de még a számára legkedvesebb személyek előtt sem kendőzi véleményét.

Ha olyasmiről van szó, ami érdekli, kreatív és lelkes tud lenni, de minden más eléggé hidegen hagyja. Éppen ezért az iskolába is éppen annyi munkát fektet, hogy amikor számít, a jegyei jók legyenek (hetedikben és nyolcadikban például jól teljesített, mivel az számított), de mivel egyébként értelmes csaj, tanulás nélkül is stabilan hozza a hármas-négyes szintet (hármasnál rosszabb jegye sosem volt). Szereti a matekot, a nyelvórákat (angolból a videójátékok, könyvek, filmek, sorozatok és egyéb szubkultúrák iránti rajongása miatt kifejezetten erős) és a számítástechnikát. Ez utóbbinak eléggé lelkes rajongója.

Mivel a tanulásba éppen annyi időt feccel, amennyi szükséges, és a családot a piszkos anyagiak sem szorongatják, egész sok hobbijának tud időt szentelni: a számítógépezés (elsősorban a videójátékozás, egy barátnőjével közösen YouTube és Twitch-csatornájuk is van, de alapvetően minden, ami az informatikához kapcsolódik, érdekli), a rajzolás (az animálással jelenleg ismerkedik), a vívás és a zongorázás. Gyűjti a kedvencei merchandise termékeit, és imádja a retro cuccokat, így például a szobája egyik fala tele van régi fémtáblákkal, poszterekkel, és otthon zenét is bakeliten hallgat.

## Megjelenése

Hannáról első pillantásra lerínak gyökerei – anyukája ugyanis kínai származású, bár már Magyarországon született. Korához képest alacsonyabb (155 cm), testalkata sportos. A haja váll alá érő, egyenes szálú és szénfekete, szemei mandulavágásúak, sötétbarnák, már-már feketék. Az ékszerekért nem annyira van oda, bőr és csomózott karkötőket hord, a fülkagylóján mindkét oldalt van kettő-kettő helix, egyszerű ezüst karikákkal.

Vagány lány, nagyon szereti a fiú(s) cuccokat, ezért szinte kizárólag jeles alkalmakon hajlandó szoknyába, esetleg alkalmi ruhába bújni, de ha valaki magassarkú cipővel közelít felé, az trepanált koponyával távozik. Elmaradhatatlan társa piros dzsekije és tornacsukája, és amikor épp nem a barátaival bandázik vagy a hobbijainak él, a kezében állandóan ott van valami kütyü: telefon, tablet, e-könyv olvasó vagy kézi játékkonzol.

## Története

### A játék előtt

Hanna családja eléggé tehetős, mióta az eszét tudja, a második kerületben élnek egy impozáns családi házban, ahol az egész tetőtér az övé, és majdnem bármit megkapott, ami épp eszébe jutott. Édesapja főügyészhelyettes, édesanyja pedig egy budai magánklinika vezető aneszteziológus orvosa, mindketten elég elfoglaltak. Van egy 19 éves bátyja, Alex, akivel a kapcsolata nagyon szoros, mivel mindkét szülő sokat dolgozik, a fiú gyakorlatilag Hanna példaképe lett. A vívást leszámítva minden csalafintaságra, amiért Hanna ma rajong, ő tanította meg. Azokon a kivételes alkalmakon, amikor a szüleik szabadok, az időt közösen töltik, és minden nyáron elutaznak valami szép, drága helyre. A 14. születésnapjára kapott egy gabonasiklót, akit Cirinek nevezett el. Hanna elég sportos alkat, de a labdasportok többsége hidegen hagyja (pedig a bátyja nagyon próbálta rávenni a focizásra), azonban a vívásban egészen kicsi kora óta látott valamit, ami vonzotta, így természetesen amint ki tudta bulizni a szüleitől, beíratták edzésre. Mint kiderült, egész tehetséges, így a mai napig aktív, és nem is szeretne felhagyni vele. Régebben gördeszkázott is. Általános iskolában elég sok barátja volt, de kerülte a „rivaldafényt”: az osztálydrámákból igyekezett kimaradni, mert nem szereti a nagy felhajtást. Bár nem saját kútfőből jött neki, hogy az SzMG-be jelentkezik, és az iskolakezdés gondolata sem hozza lázba, azért egy kicsit várja, milyenek lesznek az új osztálytársai.

## Egyéb

### Kedvencei

* színe: piros, fekete
* zenekarok: Guns N’ Roses és Red Hot Chili Peppers, igazából bármilyen 70-80-as évekbeli rockzenekar számait szívesen hallgatja (és ki nem állhatja a pózer zenekaros pólós csitriket)
* videójátéka: Dishonored, Detroit: Become Human
* könyvei, könyvsorozatai: Kétévi vakáció, A Gyűrűk Ura, Harry Potter, Battle Royale, A halálsoron, Ready Player One
* filmjei: Vissza a jövőbe, A Keresztapa, A Remény Rabjai, Forrest Gump, Star Wars-filmek
* állata: róka
* sportolói: Szász Emese (párbajtőrvívó), Hanyu Yuzuru (műkorcsolyázó)
* művészei: Alfons Mucha, Vincent van Gogh (ahol nem retro vagy geek dekkorral van kitapétázva a szobája, oda az ő printjeik vannak kifüggesztve)

### Érdekességek

* A karakter teljesen impulzív módon, néhány Wreck-It Ralph Mulan fanartjából született. Játékosa a kalandhoz ihletet adó könyv több karakterének tulajdonságait gyúrta össze egyetlen vagány lányba.
* Hanna ízlésében teljesen a játékosára hasonlít.